**Julia Borošak**

Kako sam postao čarobnjak

 Leteći otoci Saphire, 19. 3. 312. g.

DAN 1.

 Aaah! Hajde! Ma, povuci malo jače, Destiny! Oh, zašto se taj prokleti konj baš sad zaglavio?! Hej, ne tamo! George, povuci s lijeve strane! Tako, tako, idemo, polagano… Pazi, Destiny, da i ti ne zaglaviš u tom blatu… Hajde, još malo! Hej, da, vani je! Bravo George, bravo Destiny! Evo, bogatiji ste za jedno životno iskustvo!

 To su bile riječi kojima je započinjalo naše putovanje. Nisu baš nešto, ali... George (visok crnokos mladić koji je studirao zmajologiju na Letećim otocima Saphire) reče: Da, „životno iskustvo“ baš! Trooklore, imaš li nešto onih vatrenih krušaka? Ovaj tvoj konj me iscrpio. Hajde, mislim da u blizini ima neka gostionica pa se možemo odmoriti.

Kako smo, da izvučemo konja, morali ugaziti u blato do koljena, Destiny se samo bacila u rijeku, a da nije pitala pastrve što misle o tome kako je inače bio red. Pokupili smo blatne stvari, oprali konja i krenuli u gostionicu (umalo smo zaboravili Destiny koja je naoko beživotno plutala, ali ona je to često radila pa smo se navikli, no prvi nas je put toliko prepala da to ne mogu ni opisati). Došli smo u grad Horsehill. Bio je to gradić u visokim brdima, no veoma ugledan i znamenit. Naime, u njemu se rodio velikan Carpet koji je ujedinio vučje narode ovoga i onoga svijeta. Ušli smo u gostionicu, rezervirali sobe i raspakirali se. George, taj mladac borbene ćudi, već se zakačio s dva trola oko tri novčića od 13-karatnog zlata. Destiny ih je pomirila te svakom dala jedan, baš kako spada. Trooklor je pročitao novine, „Horsehillski glasnik“, doznao neke novosti pa smo otišli spavati. Jedina neugodna stvar te večeri (dobro, dvije) bila je kad smo iza zavjesa pronašli štakora za kojeg se nije moglo ustanoviti je li živ ili mrtav i Trooklorovo neprestano gunđanje i gundranje o svemu i svačemu. Ali smo svejedno dobro spavali.

DAN 2.

Jutro. Drugi dan putovanja. Pravi razlog putovanja bio je sastanak s Neizrecivim, ali nam to tada nije baš bilo na pameti. Mislili smo samo na jedno: doručak (Trooklor, George i ja dok je Destiny bila opet zaokupljena plutanjem u rijeci kao mrtvac). Lijepo smo tako naručili jaja i kobasice. Kruh se dodatno plaćao, ali se kobasice i jaja ne mogu jesti bez kruha pa smo i njega uzeli. Nakon doručka smo pospremili stvari i krenuli na put. Trooklor je uzjahao konja, a Destiny, George i ja smo hodali. Iako su voljeli svog strica, Destiny i George mislili su da je pretjerao kada je rekao da je to previše hodanja za njegove „stare kosti“. Znate kako se ono kaže, *finall stage* putovanja. Hodali smo pola dana da se sastanemo s Neizrecivim. Neizrecivi je bio vilenjački kralj, visok, gotovo bijele kose; nosio je krunu Petero svjetova: Istočnog, Zapadnog, Sjevernog, Južnog i Srednjeg svijeta. Bio je u mnogo bitaka i imao je mač, takozvani „uništavač duša“ koji je imao ugravirane riječi „Ovaj je mač natopljen krvlju“ na vilenjačkom engleskom. Bio je od neuništivog zmajskog srebra. Samo su vilenjaci svog kralja nazivali imenom. Običnim smrtnicima to nije bilo dopušteno. I, skoro sam zaboravio, Neizrecivi je imao oklop od smaragdne cedrovine koja je bila izuzetno rijetka i cijenjena. Ali sigurno se pitaš zašto smo se trebali naći s njime. Naravno, i ja sam se pitao. Nemalo sam se iznenadio kada sam otvorio pismo s pečatom dvoglave ptice Oriks zbog kojeg sam odmah krenuo na put. Trooklor, Destiny i George već su bili na putu, a ja sam im se pridružio desetog dana. Mene, mlada vilenjaka od 15 godina koji treba još toliko toga naučiti, zašto bi baš mene kralj trebao? Možda je za vojsku, ali kralj ne piše osobno svim vojnicima, a i rat je odavno završio. Pogledao sam pismo i pročitao ga do kraja. Kralj je htio da budem dvorski čarobnjak. O mojem umijeću baratanja kletvama, urocima, preobrazbama i napitcima pročulo se nadaleko. Rijetki su bili ovako mladi čarobnjaci, i vrlo traženi jer se od njih moglo stvarno nešto naučiti. A što se tiče Trooklora, Destiny i Georga, htio je da mu pomažu sa zmajevima. George i Destiny studirali su na najboljem studiju zmajologije Srednjeg svijeta, a stari Trooklor nekoć je bio krotitelj zmajeva. I da, stvarno, dobro mi ide kao čarobnjaku i lijepo zarađujem. Iako mi ova „mala pustolovina“ nije baš nešto, nadam se da će ti se ipak svidjeti moje pismo i cvijet koji ti šaljem.

Draga Lyn, znaš da mi nedostaješ. Do idućeg viđenja, sestrice!

P.S. Pozdravi oca i majku i reci im da ću se brzo vratiti.

P. P. S. Navodno su Trooklor i njegovi, prije nego što sam im se pridružio, oborili zmaja. Baš im vjerujem! I mislim da je rekao nešto o Europskom trorogu. Baš!

 Noolo Cho

Čarobnjak u dvoru Neizrecivog

i časni vilenjak